CELEX: 52011PC0905
Language: mt
Date: 2011-12-21
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar emendi għall-Ftehim li jistabbilixxi l-Bank Ewropew għar-Rikostruzzjoni u l-Iżvilupp (il-BERŻ) li jwessgħu l-ambitu ġeografiku tal-ħidma tal-BERŻ għar-reġjun tan-Nofsinhar u tal-Lvant tal-Mediterran

|
			
		
		
		52011PC0905
		
			Proposta għal DEĊIŻJONI TAL-PARLAMENT EWROPEW U TAL-KUNSILL dwar emendi għall-Ftehim li jistabbilixxi l-Bank Ewropew għar-Rikostruzzjoni u l-Iżvilupp (il-BERŻ) li jwessgħu l-ambitu ġeografiku tal-ħidma tal-BERŻ għar-reġjun tan-Nofsinhar u tal-Lvant tal-Mediterran /* KUMM/2011/0905 finali - 2011/0442 (COD) */
			
				
		
		
			
			   	MEMORANDUM TA’ SPJEGAZZJONI
1.           KUNTEST
TAL-PROPOSTA
Daħla
Il-Bank Ewropew
għar-Rikostruzzjoni u l-Iżvilupp (il-BERŻ) twaqqaf fl-1990 biex
jappoġġa l-iżvilupp tal-ekonomiji tas-suq mill-Ewropa
ċentrali sal-Asja ċentrali wara l-kollass mifrux tar-reġimi Komunisti. L-Unjoni Ewropea, flimkien mal-Bank Ewropew
tal-Investiment (il-BEI) u l-pajjiżi kollha li dak iż-żmien
kienu Stati Membri tal-UE, kienu l-membri fundaturi. Bħalissa, il-BERŻ huwa l-proprjetà ta’ 61 pajjiż, tal-UE
u tal-BEI. Il-BERŻ
jappoġġa proġetti f’29 pajjiż ta’ ħidma, primarjament
fis-settur privat, li ma jistgħux jiġu ffinanzjati kompletament
mis-suq. Il-BERŻ jippromwovi
l-intraprenditorija u jrawwem il-bidla lejn ekonomiji tas-suq miftuħin u
demokratiċi. 
L-avvenimenti li seħħew fl-2011 fil-pajjiżi
tal-Mediterran imsieħba magħna jesiġu tweġiba
b’saħħitha tal-politika min-naħa tal-UE. F’Marzu, il-Kummissjoni u r-Rappreżentant Għoli
ppreżentaw Komunikazzjoni Konġunta[1]
li wriet l-appoġġ politiku u ekonomiku qawwi tal-UE għal dak
ir-reġjun, u li kienet tinkludi l-possibbiltà li l-mandat tal-BERŻ
jitwessa’ biex ikopri wkoll il-pajjiżi tal-Viċinat tan-Nofsinhar,
abbażi tal-esperjenza tiegħu ta’ dawn l-aħħar għoxrin
sena li jrawwem il-bidla lejn ekonomiji miftuħin diretti lejn is-suq. Il-Kunsill Ewropew tal-24 u l-25 ta’ Marzu 2011
approva b’mod wiesa’ l-kontenut ta’ din il-Komunikazzjoni Konġunta. Fir-Riżoluzzjoni tiegħu tas-7 ta’ April 2011
dwar ir-reviżjoni tad-dimensjoni tan-Nofsinhar tal-Politika Ewropea
tal-Viċinat, il-Parlament Ewropew stieden lill-BERŻ jibdel l-istatut
tiegħu sabiex jieħu sehem fil-proċess ta’ għajnuna
finanzjarja. Fil-laqgħa
tal-mexxejja tal-G8 li saret f’Mejju tal-2011 f’Deauville, dawn il-mexxejja
talbu wkoll lill-BERŻ iwessa’ l-ambitu ġeografiku tiegħu sabiex
juża l-esperjenza tiegħu u jappoġġa l-bidla
tal-pajjiżi tan-Nofsinhar u tal-Lvant tal-Mediterran biex dawn jibdew
iħaddnu l-prinċipji ta’ demokrazija li fiha jieħdu sehem diversi
partiti, tal-pluraliżmu u tal-ekonomiji tas-suq. 
Bi tweġiba għal avvenimenti li kienu
qed iseħħu b’rata mgħaġġla, il-Gvernaturi
tal-BERŻ talbu lill-BERŻ jeżamina kemm kien hemm lok għal
twessigħ reġjonali tal-ambitu ġeografiku tal-mandat tiegħu. Il-Gvernaturi stabbilixxew il-parametri għal
dan ix-xogħol waqt il-laqgħa annwali tal-BERŻ li saret f’Mejju
tal-2011. Il-Bord tad-Diretturi
tal-BERŻ taw rapport lill-Gvernaturi dwar it-twessigħ ġeografiku
tal-ħidmiet tal-BERŻ għar-reġjun tan-Nofsinhar u tal-Lvant
tal-Mediterran, u pproponew, b’mod partikulari, żewġ Riżoluzzjonijiet: 
(a)                   
ir-Riżoluzzjoni numru 137 li tipproponi
emendi għall-Artikolu 1 tal-Ftehim li jistabbilixxi l-Bank sabiex
ir-reġjun ta’ ħidma tal-BERŻ jitwessa’ biex ikopri wkoll
ir-reġjun tan-Nofsinhar u tal-Lvant tal-Mediterran, u

(b)                   
ir-Riżoluzzjoni numru 138 li tipproponi
emendi għall-Artikolu 18 tal-Ftehim li jistabbilixxi l-Bank sabiex
ikun permess l-użu tal-Fondi Speċjali f’pajjiżi li huma
benefiċjarji potenzjali.
L-approċċ ikkalibrat tal-BERŻ fir-reġjun
il-ġdid
Il-proposta għal żewġ
riżoluzzjonijiet biex jinbidlu dawn iż-żewġ Artikoli saret
biex il-BERŻ ikun jista’ jwettaq ħidmiet fir-reġjun
tan-Nofsinhar u tal-Lvant tal-Mediterran fi tliet stadji: 
–                        
fl-ewwel stadju, wara talba mill-komunità
internazzjonali biex jinbdew malajr il-ħidmiet fir-reġjun
tal-Mediterran, il-BERŻ se juża l-Fondi ta’ Kooperazzjoni, li se
jiffukaw fuq il-kooperazzjoni teknika u t-tħejjija tal-proġetti;
–                        
fit-tieni stadju, il-BERŻ se jalloka
r-riżorsi tiegħu stess għall-Fondi Speċjali, li
jistgħu jwasslu l-firxa sħiħa ta’ ħidmiet tal-investiment
tal-BERŻ fir-reġjun tan-Nofsinhar u tal-Lvant tal-Mediterran. Dan l-istadju se jibda ladarba l-emendi
għall-Artikolu 18 tal-Ftehim li jistabbilixxi l-Bank ikunu ġew
irratifikati minn għadd suffiċjenti ta’ membri tal-BERŻ, skont
l-Artikolu 56 tal-Ftehim li jistabbilixxi l-Bank;
–                        
fl-aħħar stadju, il-pajjiżi
tan-Nofsinhar u tal-Lvant tal-Mediterran se jsiru pajjiżi li fihom ikun
hemm ħidma sħiħa min-naħa tal-BERŻ. Dan l-istadju se jibda ladarba l-emendi
għall-Artikolu 1 tal-Ftehim li jistabbilixxi l-Bank ikunu ġew
irratifikati mill-membri tal-BERŻ, skont l-Artikolu 56 tal-Ftehim li
jistabbilixxi l-Bank.
Bħalissa, l-Artikolu 1 tal-Ftehim li jistabbilixxi l-Bank
jiddefinixxi r-reġjun li fih il-Bank se jwettaq ħidmietu bħala
l-pajjiżi tal-Ewropa tal-Lvant u tal-Ewropa Ċentrali, kif ukoll
il-Mongolja. Minħabba li
l-pajjiżi li huma potenzjalment benefiċjarji ġodda ma jinsabux
f’dak ir-reġjun, l-Artikolu 1 tal-Ftehim li jistabbilixxi l-Bank irid
jiġi emendat qabel ma l-BERŻ ikollu d-dritt iwettaq ħidmiet
sħaħ fihom bir-riżorsi normali tiegħu.
It-test tal-emenda huwa mehmuż ma’ din il-proposta
leġiżlattiva. Jeħtieġ
li l-Artikolu 1 tal-Ftehim li jistabbilixxi l-Bank jiġi emendat
sabiex l-ambitu tal-ħidma tal-Bank jitwessa’ biex ikun jinkludi
l-pajjiżi membri li jinsabu fin-Nofsinhar u fil-Lvant tal-Mediterran, u
sabiex jipprevedi li membru jkun jista’ jsir pajjiż benefiċjarju
bl-approvazzjoni ta’ maġġoranza kkwalifikata magħmula mill-inqas
minn żewġ terzi tal-Gvernaturi, li jkunu jirrappreżentaw
mill-inqas 75 % tas-setgħat kollha tal-vot.
Fir-Rapport
tal-Bord tad-Diretturi tal-BERŻ, dawn stqarru li r-reġjun
tan-Nofsinhar u tal-Lvant tal-Mediterran “huwa magħmul mill-pajjiżi
li jmissu mal-Mediterran kif ukoll mill-Ġordan, li huwa integrat mill-qrib
ma’ dan ir-reġjun” u li huma meqjusin bħala l-pajjiżi
tal-Viċinat tan-Nofsinhar tal-UE. L-Eġittu u l-Marokk diġà huma membri tal-BERŻ. Is-sħubija tat-Tuneżija ġiet
approvata mill-Bord tal-Gvernaturi tal-BERŻ f’Settembru tal-2011 u dik
tal-Ġordan f’Novembru tal-2011[2].
Filwaqt li
wieħed jistenna d-dħul fis-seħħ tal-Artikolu 1
tal-Ftehim li jistabbilixxi l-Bank (kif emendat) u sabiex ikun permess
involviment minn qabel tal-BERŻ fir-reġjun tan-Nofsinhar u tal-Lvant
tal-Mediterran, l-emenda proposta tal-Artikolu 18 tal-Ftehim li
jistabbilixxi l-Bank se tippermetti lill-BERŻ iwettaq ħidmiet
iffinanzjati mir-riżorsi tal-Fond Speċjali f'pajjiżi membri
speċifiċi tar-reġjun estiż. 
Jeħtieġ
li l-Artikolu 18 tal-Ftehim li jistabbilixxi l-Bank jiġi emendat
sabiex il-Fondi Speċjali jkunu jistgħu jintużaw fil-pajjiżi
li huma benefiċjarji potenzjali u sabiex jipprevedi li membru
tal-BERŻ ikun jista’ jinħatar bħala pajjiż li huwa
benefiċjarju potenzjali bl-approvazzjoni ta’ maġġoranza
kkwalifikata magħmula mill-inqas minn żewġ terzi tal-Gvernaturi,
li jkunu jirrappreżentaw mill-inqas 75 % tas-setgħat kollha
tal-vot. Barra minn hekk, meta l-Bord tal-Gvernaturi jiddeċiedi li membru
għandu jkollu l-istat ta’ pajjiż li huwa benefiċjarju
potenzjali, huwa għandu jiddeċiedi wkoll il-perjodu
taż-żmien li matulu dak il-membru jista’ jkollu aċċess
għall-Fondi Speċjali rilevanti. 
Il-Gvernatur li jirrappreżenta lill-UE fil-BERŻ u
l-Gvernaturi kollha li jirrappreżentaw lill-Istati Membri tal-UE vvutaw
favur ir-Riżoluzzjonijiet numru 137 u 138 waqt il-laqgħa
tal-Bord tal-Gvernaturi li saret fit-30 ta’ Settembru 2011, li
fiha ġew approvati l-emendi meħtieġa għall-Artikoli 1
u 18 tal-Ftehim li jistabbilixxi l-Bank. Skont l-Artikolu 56 tal-Ftehim li jistabbilixxi l-Bank, wara dan,
il-membri tal-BERŻ iridu jaċċettaw dawn l-emendi. Għalhekk, hemm bżonn ta’
Deċiżjoni tal-Parlament Ewropew u tal-Kunsill sabiex dawn l-emendi
jkunu jistgħu jidħlu fis-seħħ u b’hekk il-BERŻ ikun
jista’ jopera fil-pajjiżi tan-Nofsinhar u tal-Lvant tal-Mediterran u jkunu
jistgħu jintużaw il-fondi speċjali fil-pajjiżi benefiċjarji
u fil-pajjiżi li huma benefiċjarji potenzjali.
L-emendi se jidħlu fis-seħħ sebat ijiem wara d-data
tal-komunikazzjoni formali min-naħa tal-BERŻ, meta jkunu ġew
issodisfati r-rekwiżiti biex l-emendi jiġu aċċettati skont
l-Artikolu 56 tal-Ftehim li jistabbilixxi l-Bank. 
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET
TAL-IMPATT
Il-komunità internazzjonali, fosthom l-Istati
Membri kollha, il-Kummissjoni u l-istituzzjonijiet l-oħra tal-UE,
ħeġġew lill-BERŻ jieħu sehem fit-tweġiba
ekonomika għall-avvenimenti politiċi li qed iseħħu
fir-reġjun tan-Nofsinhar u tal-Lvant tal-Mediterran, abbażi
tal-esperjenza tiegħu fl-appoġġ għall-bidla ekonomika
fil-pajjiżi tal-Ewropa tal-Lvant u tal-Ewropa Ċentrali, kif ukoll
fil-pajjiżi tal-Asja ċentrali, wara l-kollass tal-komuniżmu.
L-UE u l-G8 ukoll ħeġġew
lill-BERŻ jappoġġa l-impenn fir-reġjun u wegħdu li
jaħdmu mal-Bank sabiex tinħoloq “faċilità tranżizzjonali
apposta” biex il-Bank ikun jista’ jibda ħidmietu fir-reġjun estiż
mill-aktar fis possibbli.
Il-Bord tal-Gvernaturi tal-BERŻ nnota
l-bidliet storiċi u dinamiċi li qed iseħħu fir-reġjun
estiż u qies il-ħtieġa urġenti li jiġi espress
appoġġ għal dawk il-pajjiżi ta’ dak ir-reġjun li huma
deċiżi li jibnu ordni demokratiku ġdid. L-emendi għall-Ftehim li jistabbilixxi l-Bank jirriflettu
l-ħtieġa li l-BERŻ iwessa’ ħidmietu għall-pajjiżi
tan-Nofsinhar u tal-Lvant tal-Mediterran billi jappoġġa, b’mod
effettiv, il-bidliet politiċi u ekonomiċi li qed iseħħu
f’dak ir-reġjun. L-azzjonisti
tal-BERŻ (li jinkludu l-Istati Membri kollha tal-UE, il-BEI u
l-Kummissjoni li tirrappreżenta lill-UE) kienu involuti b’mod attiv
fil-proċess.
Il-BERŻ
ivvaluta l-impatt tat-twessigħ tal-attivitajiet tiegħu għal dan
ir-reġjun il-ġdid ta’ ħidma fuq l-adegwatezza tal-kapital
tiegħu. Fl-ewwel żewġ
stadji tal-intervent identifikati fit-taqsima (1) ta’ dan il-memorandum
ta’ spjegazzjoni, l-attività tal-BERŻ se titwettaq billi tiġi
allokata parti mid-dħul nett tal-Bank għaliha. Fl-ewwel stadju, il-BERŻ se jalloka EUR 20 miljun
għall-Fondi ta’ Kooperazzjoni, u huwa mistenni jalloka biljun Euro
ieħor għall-Fond Speċjali li se jiġi stabbilit fit-tieni
stadju. Mill-valutazzjoni ġie
konkluż li, abbażi tal-livell attwali ta’ riskju finanzjarju u ta’
kapital ekonomiku, il-BERŻ se jkun jista’ jibqa’ jissodisfa
r-rekwiżiti statutorji u ekonomiċi tiegħu marbutin mal-kapital
matul il-perjodu tar-reviżjoni tar-riżorsi tal-kapital mill-2011 sal-2015
mingħajr żieda oħra tal-kapital. Barra minn hekk, il-BERŻ ikkonferma li l-estensjoni mhi se jkollha
l-ebda impatt fuq l-attivitajiet fil-pajjiżi attwali ta’ ħidma. 
Dal-ħin,
il-Bank qed jiddiskuti ma’ għadd kbir ta’ donaturi sabiex jiġu
ssupplimentati l-Fondi ta’ Kooperazzjoni u l-Fondi Speċjali. Hemm il-mira li l-Fondi ta’ Kooperazzjoni
jilħqu volum totali ta’ EUR 100 miljun, u l-flus għalihom
x’aktarx jiġu kemm mid-donaturi attwali (inkluża l-UE permezz
tal-Faċilità għall-investiment fil-pajjiżi tal-viċinat) kif
ukoll, possibbilment, minn kontributuri ġodda, bħal dawk mid-dinja
Għarbija. Dal-ħin mhu
mistenni tiġi stabbilita l-ebda ċifra għall-kontribuzzjonijiet
tad-donaturi għall-Fondi Speċjali. Qabel ma l-BERŻ jibda l-ħidmiet fi kwalunkwe wieħed
mill-pajjiżi potenzjali l-ġodda ta’ ħidma tiegħu, huwa
jwettaq valutazzjoni teknika ddettaljata tal-kundizzjonijiet ekonomiċi u
politiċi li jkun hemm f’dak il-pajjiż, fosthom valutazzjoni
tal-impenn ta’ dak il-pajjiż b’rabta mal-prinċipji tad-demokrazija li
fiha jieħdu sehem diversi partiti, tal-pluraliżmu u tal-ekonomiji
tas-suq mogħtija fl-Artikolu 1 tal-Ftehim li jistabbilixxi l-Bank,
valutazzjoni tan-nuqqasijiet fil-bidla, x’qed jagħmlu istituzzjonijiet
finanzjarji internazzjonali oħrajn f’dak il-pajjiż, u l-oqsma ta’
prijorità fejn il-BERŻ jista’ juża bl-aqwa mod l-għarfien u
l-ħiliet uniċi tiegħu. Huwa u jħejji dawn il-valutazzjonijiet, il-BERŻ se jqis
bis-sħiħ l-opinjonijiet tal-UE u tal-komunità usa’ internazzjonali. 
Dan l-aħħar twettqu valutazzjonijiet
għall-Eġittu, it-Tuneżija, il-Marokk u l-Ġordan. Dawn il-valutazzjonijiet se jiġu aġġornati
f’kull stadju tal-involviment tal-BERŻ u maż-żmien ikun hemm
dejjem iktar rekwiżiti. Barra
minn hekk, il-BERŻ impenja ruħu li jimmonitorja mill-qrib
l-iżviluppi politiċi u ekonomiċi f’kull pajjiż, sabiex
jibbilanċja l-impenn tiegħu mad-direzzjoni u l-pass
tal-iżviluppi, filwaqt li jiżgura li jitqiesu bis-sħiħ
l-opinjonijiet tal-UE u tal-komunità usa’ internazzjonali.
3.           ELEMENTI
LEGALI TAL-PROPOSTA
Id-Deċiżjoni proposta hija relatata
mat-twessigħ ġeografiku tar-reġjun ta’ ħidma tal-BERŻ
għar-reġjun tan-Nofsinhar u tal-Lvant tal-Mediterran. Mid-dħul fis-seħħ tat-Trattat dwar
il-Funzjonament tal-Unjoni Ewropea, l-Artikolu 212 jipprovdi l-bażi
legali għall-UE biex twettaq miżuri ta’ kooperazzjoni ekonomika,
finanzjarja u teknika, u b’mod partikulari għajnuna għal pajjiżi
terzi, u għalhekk dan l-Artikolu qed jiġi propost bħala
l-bażi legali għal din il-proposta leġiżlattiva. 
4.           IMPLIKAZZJONI
BAĠITARJA 
Min-natura tagħha, din il-proposta ma
għandha l-ebda impatt finanzjarju dirett fuq il-baġit tal-Unjoni.
5.           SPJEGAZZJONI
DDETTALJATA TAL-PROPOSTA 
Artikolu 1 
Dan l-Artikolu għandu x’jaqsam
mal-approvazzjoni, min-naħa tal-UE, tal-emendi għall-Artikolu 1
u tal-Artikolu 18 tal-Ftehim li jistabbilixxi l-Bank li jwessgħu
l-ambitu tal-ħidma tal-BERŻ għall-pajjiżi tar-reġjun
tan-Nofsinhar u tal-Lvant tal-Mediterran. 
Artikolu 2
Dan l-Artikolu se jippermetti lill-Gvernatur
li jirrappreżenta lill-UE fil-BERŻ jikkomunika formalment lill-Bank
l-istrument ta’ aċċettazzjoni tal-emendi msemmija hawn fuq. 
2011/0442 (COD)
Proposta għal
DEĊIŻJONI TAL-PARLAMENT EWROPEW
U TAL-KUNSILL
dwar emendi għall-Ftehim li
jistabbilixxi l-Bank Ewropew għar-Rikostruzzjoni u l-Iżvilupp
(il-BERŻ) li jwessgħu l-ambitu ġeografiku tal-ħidma
tal-BERŻ għar-reġjun tan-Nofsinhar u tal-Lvant tal-Mediterran
IL-PARLAMENT EWROPEW U L-KUNSILL,
Wara li kkunsidraw it-Trattat dwar
il-Funzjonament tal-Unjoni Ewropea u, b’mod partikulari l-Artikolu 212
tiegħu,
Wara li kkunsidraw il-proposta tal-Kummissjoni
Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Filwaqt li jaġixxu skont
il-proċedura leġiżlattiva ordinarja,
Billi:
(1)              
Bi tweġiba għall-avvenimenti li
seħħew fl-2011 fir-reġjun tan-Nofsinhar u tal-Lvant
tal-Mediterran, f’Marzu tal-2011 il-Kummissjoni u r-Rappreżentant Għoli
ppreżentaw Komunikazzjoni Konġunta[3]
li wriet l-appoġġ politiku u ekonomiku qawwi tal-UE għal dak
ir-reġjun, u li kienet tinkludi l-possibbiltà li l-mandat tal-BERŻ
jitwessa’ biex ikopri wkoll il-pajjiżi tal-Viċinat tan-Nofsinhar,
abbażi tal-esperjenza tiegħu ta’ dawn l-aħħar għoxrin
sena. Il-Kunsill Ewropew tal-24 u l-25 ta’ Marzu 2011 approva
b’mod wiesa’ l-kontenut ta’ din il-Komunikazzjoni Konġunta. Fir-Riżoluzzjoni tiegħu tas-7 ta’ April 2011
dwar ir-reviżjoni tad-dimensjoni tan-Nofsinhar tal-Politika Ewropea
tal-Viċinat, il-Parlament Ewropew stieden lill-BERŻ jibdel l-istatut
tiegħu sabiex jieħu sehem fil-proċess ta’ għajnuna
finanzjarja.
(2)              
F’Mejju tal-2011, il-mexxejja tal-G8 nedew
is-Sħubija ta’ Deauville sabiex jgħinu lill-pajjiżi
tan-Nofsinhar u tal-Lvant tal-Mediterran fil-bidla tagħhom lejn
soċjetajiet ħielsa, demokratiċi u tolleranti u talbu
lill-BERŻ iwessa’ l-ambitu ġeografiku tiegħu sabiex juża
l-esperjenza tiegħu u jappoġġa l-bidla ta’ dawn il-pajjiżi
biex dawn jibdew iħaddnu l-prinċipji ta’ demokrazija li fiha
jieħdu sehem diversi partiti, tal-pluraliżmu u tal-ekonomiji tas-suq.
(3)              
Permezz tar-Riżoluzzjonijiet numru 137 u 138
adottati fit-30 ta’ Settembru 2011, il-Bord tal-Gvernaturi
tal-BERŻ ivvota favur l-emendi meħtieġa tal-Ftehim li jistabbilixxi
l-BERŻ u b’hekk il-Bank jista’ jwessa’ r-reġjun ta’ ħidma
tiegħu għar-reġjun tan-Nofsinhar u tal-Lvant tal-Mediterran. Il-Gvernaturi kollha li jirrappreżentaw
lill-Istati Membri tal-UE fil-BERŻ ivvutaw favur dawn l-emendi,
inkluż il-Gvernatur li jirrappreżenta lill-Unjoni Ewropea.
(4)              
Skont l-Artikolu 56 tal-Ftehim li
jistabbilixxi l-BERŻ, il-BERŻ għandu jistaqsi lill-membri kollha
tiegħu jekk jaċċettawx l-emendi proposti jew le. Din l-aċċettazzjoni għandha
tingħata f’isem l-UE.
(5)              
Huwa u jwettaq l-attivitajiet tiegħu
fir-reġjun tan-Nofsinhar u tal-Lvant tal-Mediterran, il-BERŻ
għandu jitħeġġeġ ikompli jaħdem mill-qrib mal-UE
u jiżviluppa kooperazzjoni mill-qrib mal-BEI u ma’ istituzzjonijiet
finanzjarji pubbliċi Ewropej u internazzjonali oħrajn,
ADOTTAW DIN ID-DEĊIŻJONI: 
Artikolu 1
L-emendi għall-Artikolu 1 u tal-Artikolu 18 tal-Ftehim
li jistabbilixxi l-BERŻ, mehmuża ma’ din id-Deċiżjoni,
b’dan qed jiġu approvati f’isem l-Unjoni Ewropea.
Artikolu 2
Il-Gvernatur li jirrappreżenta
lill-Unjoni Ewropea fil-BERŻ għandu jikkomunika lill-BERŻ
l-Istqarrija ta’ Aċċettazzjoni tal-emendi f’isem l-Unjoni Ewropea.
Artikolu 3
Din
id-Deċiżjoni għandha tidħol fis-seħħ fit-tielet
jum wara dak tal-pubblikazzjoni tagħha f’Il-Ġurnal Uffiċjali
tal-Unjoni Ewropea.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
ANNESS: Emendi għall-Ftehim li
jistabbilixxi l-Bank Ewropew għar-Rikostruzzjoni u l-Iżvilupp
L-Artikolu 1 tal-Ftehim
li jistabbilixxi l-Bank għandu jinbidel b’dan li ġej: 
“Artikolu 1
GĦAN
Huwa u jikkontribwixxi
għall-progress ekonomiku u għar-rikostruzzjoni, l-għan tal-Bank
għandu jkun li jrawwem il-bidla lejn ekonomiji miftuħin diretti lejn
is-suq u li jippromwovi l-inizjattivi privati u tal-intrapriżi fil-pajjiżi
tal-Ewropa tal-Lvant u tal-Ewropa Ċentrali li impenjaw ruħhom li
jħarsu l-prinċipji tad-demokrazija li fiha jieħdu sehem diversi
partiti, tal-pluraliżmu u tal-ekonomiji tas-suq u li qed japplikaw dawn
il-prinċipji. L-għan tal-Bank jista’ jitwettaq ukoll, dejjem
bl-istess kundizzjonijiet, fil-Mongolja u fil-pajjiżi membri li jinsabu
fin-Nofsinhar u fil-Lvant tal-Mediterran, kif stabbilit mill-Bank, wara li
mill-inqas żewġ terzi tal-Gvernaturi li jirrappreżentaw
mill-inqas tliet kwarti tas-setgħat kollha tal-vot tal-membri jivvutaw
favur dan. B’hekk, kull referenza f’dan il-Ftehim u fl-Annessi
tiegħu għall-“pajjiżi tal-Ewropa tal-Lvant u tal-Ewropa
Ċentrali”, għall-“pajjiżi li jinsabu fl-Ewropa tal-Lvant u
fl-Ewropa Ċentrali”, għall-“pajjiż benefiċjarju (jew
pajjiżi benefiċjarji)” u għall-“pajjiż membru li huwa
benefiċjarju (jew pajjiżi membri li huma benefiċjarji)”
għandha tirreferi wkoll għall-Mongolja u għal kull wieħed
mit-tali pajjiżi tan-Nofsinhar u tal-Lvant tal-Mediterran.”
L-Artikolu 18 tal-Ftehim li jistabbilixxi l-Bank għandu
jinbidel b’dan li ġej: 
“Artikolu 18
FONDI
SPEĊJALI
1. (i) Il-Bank jista’ jaċċetta l-amministrazzjoni ta’ Fondi
Speċjali maħsuba biex jaqdu l-għan tal-Bank u li jaqgħu fi
ħdan il-funzjonijiet tiegħu fil-pajjiżi benefiċjarji
tiegħu u fil-pajjiżi li huma benefiċjarji potenzjali
tiegħu. L-ispiża totali tal-amministrazzjoni ta’ kwalunkwe Fond
Speċjali bħal dan għandha titħallas minn dak il-Fond
Speċjali.
(ii) Għall-għanijiet tas-subparagrafu (i), il-Bord
tal-Gvernaturi jista’, fuq talba ta’ membru li mhuwiex pajjiż
benefiċjarju, jiddeċiedi li dan il-membru jikkwalifika
għall-istatus ta’ pajjiż li huwa benefiċjarju potenzjali
għal perjodu limitat u bil-kundizzjonijiet li huwa jqis li huma xierqa.
Deċiżjoni bħal din għandha tittieħed billi mill-inqas
żewġ terzi tal-Gvernaturi li jirrappreżentaw mill-inqas tliet
kwarti tas-setgħat kollha tal-vot tal-membri jivvutaw favuriha.
(iii) Id-deċiżjoni biex membru jitħalla jikkwalifika
għall-istatus ta’ pajjiż li huwa benefiċjarju potenzjali tista’
tittieħed biss jekk it-tali membru jkun jista’ jissodisfa r-rekwiżiti
biex isir pajjiż benefiċjarju. It-tali rekwiżiti huma dawk
stipulati fl-Artikolu 1 ta’ dan il-Ftehim, fil-verżjoni tiegħu
meta tittieħed it-tali deċiżjoni jew fil-verżjoni
tiegħu hekk kif tidħol fis-seħħ emenda li tkun diġà
ġiet approvata mill-Bord tal-Gvernaturi meta tittieħed it-tali
deċiżjoni.
(iv) Jekk pajjiż li jkun benefiċjarju potenzjali ma jkunx sar
pajjiż benefiċjarju fi tmiem il-perjodu msemmi
fis-subparagrafu (ii), il-Bank għandu minnufih itemm kull ħidma
speċjali f’dak il-pajjiż, ħlief dawk marbutin
mal-implimentazzjoni, il-konservazzjoni u l-preservazzjoni ordinarja tal-assi
tal-Fond Speċjali u mas-saldu tal-obbligi li jkunu ġew minnhom.
2. Il-Fondi Speċjali aċċettati mill-Bank jistgħu
jintużaw fil-pajjiżi benefiċjarji tiegħu u fil-pajjiżi
li huma benefiċjarji potenzjali tiegħu b’kull mod u bi kwalunkwe
termini u kundizzjonijiet li jkunu konsistenti mal-għan u mal-funzjonijiet
tal-Bank, mad-dispożizzjonijiet l-oħra li japplikaw għal dan
il-Ftehim, u mal-ftehim jew ftehimiet marbutin ma’ Fondi bħal dawn.
3. Il-Bank għandu jadotta r-regoli u r-regolamenti li jkun hemm
bżonn biex jiġi stabbilit, amministrat u użat kull Fond
Speċjali. It-tali regoli u regolamenti għandhom ikunu konsistenti
mad-dispożizzjonijiet ta’ dan il-Ftehim, ħlief għal dawk
id-dispożizzjonijiet li japplikaw biċ-ċar biss
għall-ħidmiet ordinarji tal-Bank.”
DIKJARAZZJONI FINANZJARJA
LEĠIŻLATTIVA GĦALL-PROPOSTI

1.                      
QAFAS TAL-PROPOSTA/TAL-INIZJATTIVA 
1.1.                
Titlu tal-proposta/tal-inizjattiva 

Proposta
għal Deċiżjoni tal-Parlament Ewropew u tal-Kunsill dwar emendi
tal-Ftehim li jistabbilixxi l-Bank Ewropew għar-Rikostruzzjoni u
l-Iżvilupp (il-BERŻ) li jwessgħu l-ambitu ġeografiku
tal-ħidma tal-BERŻ għar-reġjun tan-Nofsinhar u tal-Lvant
tal-Mediterran.

1.2.                
Qasam/oqsma tal-politika kkonċernat(i)
fl-istruttura tal-ABM/ABB[4] 

It-Titolu 01
– L-affarijiet ekonomiċi u finanzjarji

1.3.                
Natura tal-proposta/tal-inizjattiva 

¨ Il-proposta/l-inizjattiva
hija relatata ma’ azzjoni ġdida 
¨ Il-proposta/l-inizjattiva
hija relatata ma’ azzjoni ġdida li ssegwi proġett pilota/azzjoni
preparatorja[5] 
ý Il-proposta/l-inizjattiva hija relatata mal-estensjoni
ta’ azzjoni eżistenti 
¨ Il-proposta/l-inizjattiva
hija relatata ma’ azzjoni diretta mill-ġdid lejn azzjoni ġdida 

1.4.                
Għanijiet
1.4.1.          
L-għan/l-għanijiet
strateġiku/ċi multiannwali tal-Kummissjoni fil-mira
tal-proposta/tal-inizjattiva 

L-għan: “Il-promozzjoni tal-prosperità lil hinn
mill-UE”

1.4.2.          
Għan/għanijiet speċifiku/ċi u
l-attività/l-attivitajiet tal-ABM/ABB ikkonċernati 

L-għan speċifiku numru 2: “Li
jitjiebu l-profil tal-UE, ir-rappreżentazzjoni esterna tagħha u
l-kooperazzjoni tagħha mal-BEI u mal-BERŻ, ma’ istituzzjonijiet
finanzjarji internazzjonali oħrajn u mal-fora ekonomiċi rilevanti
sabiex tissaħħaħ il-konverġenza bejn l-istrateġiji u
l-ħidmiet tagħhom u l-prijoritajiet esterni tal-UE”
L-attività/l-attivitajiet tal-ABM/ABB ikkonċernati:
It-Titolu 01.03
– L-affarijiet ekonomiċi u finanzjarji internazzjonali

1.4.3.          
Riżultat(i) u impatt mistennija

L-għan
ewlieni tal-emendi għall-Artikolu 1 u tal-Artikolu 18 tal-Ftehim
li jistabbilixxi l-Bank Ewropew għar-Rikostruzzjoni u l-Iżvilupp
(il-BERŻ) huwa li jitwessa’ l-ambitu ġeografiku tal-mandat
tal-BERŻ fir-reġjun ta’ ħidma tan-Nofsinhar u tal-Lvant
tal-Mediterran u li jkun permess involviment minn qabel tal-BERŻ, permezz
tal-Fond Speċjali, fil-pajjiżi l-ġodda ta’ ħidma filwaqt li
wieħed jistenna d-dħul fis-seħħ tal-Artikolu 1
tal-Ftehim li jistabbilixxi l-Bank. 

1.4.4.          
Indikaturi tar-riżultati u tal-impatt 

L-ilħuq
tal-għanijiet se jitkejjel skont ir-rappurtar tal-BERŻ innifsu dwar
il-ħidmiet ta’ finanzjament fir-reġjun tan-Nofsinhar u tal-Lvant
tal-Mediterran.

1.5.                
Raġunijiet
għall-proposta/għall-inizjattiva 
1.5.1.          
Rekwiżit(i) li jrid(u) jiġi/u
ssodisfat(i) fuq medda qasira jew twila taż-żmien

Fit-30 ta’ Settembru 2011,
il-Bord tal-Gvernaturi adotta r-Riżoluzzjonijiet numru 137 u 138 u
approva l-emendi meħtieġa għall-Artikolu 1 u
għall-Artikolu 18 tal-Ftehim li jistabbilixxi l-Bank
b’appoġġ unanimu min-naħa tal-Gvernaturi kollha li
jirrappreżentaw lill-Istati Membri tal-UE. 
Ir-Riżoluzzjonijiet
approvati mill-Gvernaturi tal-BERŻ iridu jiġu aċċettati
mill-membri tal-BERŻ, inkluż mill-Unjoni Ewropea, skont
l-Artikolu 56 tal-Ftehim li jistabbilixxi l-Bank. Kull membru
tal-BERŻ għandu jagħti lill-BERŻ strument li jiddikjara li
huwa aċċetta l-emendi tal-Artikolu 1 u tal-Artikolu 18
tal-Ftehim li jistabbilixxi l-Bank. Hemm bżonn ta’ Deċiżjoni
tal-Parlament Ewropew u tal-Kunsill sabiex l-UE tistqarr
l-aċċettazzjoni formali tagħha ta’ dawn l-emendi.

1.5.2.          
Valur miżjud tal-involviment tal-Unjoni
Ewropea

Kif
intqal fil-Memorandum ta’ Spjegazzjoni, l-Istati Membri tal-UE u
l-istituzzjonijiet tal-UE huma favur it-twessigħ tal-attivitajiet
tal-BERŻ għar-reġjun tan-Nofsinhar u tal-Lvant tal-Mediterran. L-UE
hija membru tal-BERŻ. 

1.5.3.          
Tagħlim miksub minn esperjenzi simili
fl-imgħoddi

Il-BERŻ
akkumula esperjenza unika fl-appoġġ tar-riforma tas-settur
finanzjarju u tas-settur pubbliku, fil-promozzjoni tal-intrapriżi
ż-żgħar u ta’ daqs medju u fil-privatizzazzjoni tal-kumpaniji
statali fil-pajjiżi attwali ta’ ħidma tiegħu. Il-pajjiżi
tar-reġjun tan-Nofsinhar u tal-Lvant tal-Mediterran qed jaffrontaw
l-istess sfidi tal-modernizzazzjoni ekonomika, tat-tkabbir u tal-ħolqien
tal-impjiegi li affrontaw il-pajjiżi tal-Ewropa tal-Lvant u tal-Ewropa
Ċentrali wara l-waqgħa tal-komuniżmu. Hemm bżonn kbir ta’
appoġġ għall-investiment fl-infrastruttura u ta’
appoġġ għas-settur privat, u l-BERŻ jista’ juża u
japplika l-għarfien espert tiegħu f’dawn l-oqsma u f’oqsma
oħrajn sabiex iwassal ċerti benefiċċji ekonomiċi f’dan
ir-reġjun il-ġdid ta’ ħidma. 

1.5.4.          
Koerenza u sinerġija possibbli ma’ strumenti
finanzjarji rilevanti oħrajn

Il-Kummissjoni
sistematikament tippromwovi kooperazzjoni mill-qrib u inizjattivi konġunti
mal-BERŻ, mal-BEI u ma’ istituzzjonijiet finanzjarji internazzjonali
oħrajn billi azzjonijiet miftehma effiċjenti bejn id-donaturi u
l-istituzzjonijiet finanzjarji internazzjonali qed isiru dejjem aktar
bżonnjużi biex isostnu l-irkupru f’ambjent ekonomiku fraġli u
fiskalment ristrett. Kooperazzjoni mill-qrib mal-BERŻ tirfed ukoll
il-kisba tal-għanijiet tal-UE fil-qasam tal-attivitajiet
fir-relazzjonijiet ekonomiċi esterni. 
F’dan
il-kuntest, il-Kummissjoni tappoġġa, b’mod partikulari,
il-kooperazzjoni tagħha mal-BEI u mal-BERŻ fil-qafas ta’ Memorandum
ta’ Ftehim bejn tliet partijiet (l-UE, il-BEI u l-BERŻ) kif ukoll fi
ħdan mekkaniżmi li jikkombinaw l-għotjiet u s-self
bħall-Qafas ta’ Investiment għall-Balkani tal-Punent u
l-Faċilità għall-investiment fil-pajjiżi tal-viċinat. Il-Kummissjoni, il-BEI u l-BERŻ se jestendu
l-Memorandum ta’ Ftehim bejn tliet partijiet biex dan ikopri wkoll
ir-reġjun tan-Nofsinhar u tal-Lvant tal-Mediterran. Il-kooperazzjoni bejn il-Kummissjoni u l-BERŻ, kif ukoll bejn
il-BERŻ, il-BEI u istituzzjonijiet finanzjarji bilaterali u multilaterali
oħrajn se tkompli tiġi segwita fir-reġjun tan-Nofsinhar u
tal-Lvant tal-Mediterran. Bħalma
jiġri fir-reġjun attwali ta’ ħidma tal-BERŻ, l-attività
tal-BERŻ fir-reġjun tan-Nofsinhar u tal-Lvant tal-Mediterran tista’
tibbenefika mill-appoġġ tal-Faċilità għall-investiment
fil-pajjiżi tal-viċinat. 

1.6.                
Tul taż-żmien u impatt finanzjarju 

¨ Proposta/inizjattiva ta’ tul ta’
żmien limitat 
–     
¨  Proposta/inizjattiva fis-seħħ minn
[JJ/XX]SSSS sa [JJ/XX]SSSS 
–     
¨  Impatt finanzjarju minn SSSS sa SSSS 
ý Proposta/inizjattiva ta’ tul ta’
żmien mhux limitat

1.7.                
Metodu/i ta’ ġestjoni previst(i)[6] 

ý      Ġestjoni ċentralizzata diretta mill-Kummissjoni 
¨      Ġestjoni ċentralizzata
indiretta b’delega tal-kompiti ta’ implimentazzjoni
lil:
–     
¨  aġenziji eżekuttivi 
–     
¨  korpi stabbiliti mill-Komunitajiet[7] 
–     
¨  korpi mis-settur pubbliku nazzjonali/korpi
b’missjoni ta’ servizz pubbliku 
–     
¨  persuni fdati bl-implimentazzjoni ta’
azzjonijiet speċifiċi skont it-Titolu V tat-Trattat dwar
l-Unjoni Ewropea u identifikati fl-att bażiku rilevanti skont it-tifsira
tal-Artikolu 49 tar-Regolament Finanzjarju 
¨ Ġestjoni flimkien mal-Istati Membri 
¨ Ġestjoni deċentralizzata ma’ pajjiżi terzi 
¨ Ġestjoni konġunta ma’ organizzazzjonijiet internazzjonali 
Kummenti 
Mhux
applikabbli

2.                      
MIŻURI TA’ ĠESTJONI 
2.1.                
Regoli tal-monitoraġġ u tar-rappurtar 

Il-ħidmiet
ta’ finanzjament tal-BERŻ se jiġu ġestiti skont ir-regoli u
l-proċeduri tal-BERŻ stess, inklużi l-miżuri x-xierqa ta’
verifika, kontroll u monitoraġġ. Kif previst fil-Ftehim li jistabbilixxi l-Bank, il-Kumitat tal-Verifika
tal-BERŻ, li għandu l-appoġġ ta’ awdituri esterni,
jgħin lill-Bord tad-Diretturi tal-BERŻ u huwa responsabbli biex
jivverifika r-regolarità tal-ħidmiet u tal-kontijiet tal-BERŻ. Il-Bord tad-Diretturi, li fih l-UE,
irrappreżentata mill-Kummissjoni, għandha Direttur, iressaq
il-kontijiet ivverifikati ta’ kull sena finanzjarja għall-approvazzjoni
tal-Bord tal-Gvernaturi f’kull laqgħa annwali u japprova l-baġit
tal-BERŻ. Il-Bord tal-Gvernaturi
japprova, wara li jirrevedi r-rapport tal-awditur, il-karta tal-bilanċ
ġenerali u d-dikjarazzjoni tal-qligħ u t-telf tal-BERŻ. 
Barra
minn hekk, il-Bord tad-Diretturi jistabbilixxi l-politiki u jieħu
deċiżjonijiet dwar is-self, il-garanziji, l-investiment fil-kapital
tal-ekwità, is-self min-naħa tal-BERŻ, l-għoti ta’ għajnuna
teknika u ħidmiet oħrajn tal-BERŻ f’konformità
mad-direzzjonijiet ġenerali mogħtija mill-Bord tal-Gvernaturi.
Fl-aħħar
nett, il-Bord tad-Diretturi waqqaf tliet Kumitati tal-Bord biex igħinuh f’xogħlu: il-Kumitat tal-Verifika msemmi hawn fuq,
il-Kumitat għall-Affarijiet Baġitarji u Amministrattivi u l-Kumitat
dwar il-Politiki Finanzjarji u tal-Ħidmiet. Id-Direttur tal-UE (jew is-sostitut tiegħu) jieħu sehem
f’dawn il-Kumitati tal-Bord kollha.
Il-Gvernatur
li jirrappreżenta l-Unjoni fil-BERŻ se jirrapporta ta’ kull sena
lill-Parlament Ewropew dwar kwistjonijiet marbutin mal-BERŻ skont
id-Deċiżjoni Nru 1219/2011/UE tal-Parlament Ewropew u
tal-Kunsill dwar is-sottoskrizzjoni mill-Unjoni Ewropea f’ishma addizzjonali
fil-kapital tal-BERŻ.

2.2.                
Sistema ta’ ġestjoni u ta’ kontroll
2.2.1.          
Riskju/i identifikat(i)

Ir-riskju
tal-UE marbut ma’ din id-Deċiżjoni huwa marbut
mal-parteċipazzjoni tagħha fil-BERŻ.

2.2.2.          
Metodu/i ta’ kontroll previst/i

Il-ħidmiet
tal-BERŻ fir-reġjun tan-Nofsinhar u tal-Lvant tal-Mediterran se
jitwettqu skont ir-regoli standard ta’ proċedura tal-BERŻ u skont
il-prattika bankarja soda tiegħu. Ara wkoll it-taqsima 2.1.

2.3.                
Miżuri għall-prevenzjoni tal-frodi u
tal-irregolaritajiet 

Il-BERŻ
għandu Uffiċċju indipendenti tal-Uffiċjal Ewlieni
għall-Konformità (“Office of the Chief Compliance Officer” - OCCO), li
jitmexxa minn Uffiċjal Ewlieni għall-Konformità (“Chief Compliance
Officer” - CCO) li jirrapporta direttament lill-President u, kull sena jew
skont il-ħtieġa, lill-Kumitat tal-Verifika. Il-mandat tal-OCCO huwa
li jippromwovi governanza tajba u li jiżgura li l-ogħla standards ta’
integrità jiġu applikati fl-attivitajiet kollha tal-BERŻ skont
l-aħjar prattika internazzjonali. Ir-responsabbiltajiet tal-OCCO jinkludu
li jiġu ttrattati kwistjonijiet tal-integrità, tad-diliġenza dovuta,
tal-kunfidenzjalità, tal-kunflitti ta’ interess, tal-governanza korporattiva,
tar-responsabbiltà, tal-etika, tal-miżuri kontra l-ħasil tal-flus,
tal-finanzjament għal kontra t-terroriżmu u tal-prevenzjoni ta’
prattiki korrotti u qarrieqa. L-OCCO huwa responsabbli
għall-investigazzjoni ta’ allegazzjonijiet ta’ frodi, korruzzjoni u
kondotta ħażina. Iħarreġ u jagħti pariri wkoll, skont
il-ħtieġa, lill-membri tal-persunal tal-BERŻ li jinħatru
bħala diretturi ta’ bordijiet ta’ kumpaniji li fihom il-BERŻ ikollu
interess fl-ekwità. Id-diliġenza dovuta ta’ integrità u finanzjarja huma
integrati fl-approvazzjoni normali tal-Bank ta’ negozju ġdid u
fil-monitoraġġ tat-tranżazzjonijiet eżistenti tiegħu.
Il-BERŻ jippubblika r-rapport tal-OCCO kontra l-korruzzjoni fis-sit
elettroniku tiegħu. 
Barra
minn hekk, l-OCCO għandu r-responsabbiltà speċifika li jamministra
l-mekkaniżmu tar-responsabbiltà tal-BERŻ, li bħalissa huwa
l-Mekkaniżmu ta’ Rikors Indipendenti u li dalwaqt se jinbidel
bil-Mekkaniżmu tal-Ilmenti dwar il-Proġetti, li jivvaluta u janalizza
l-ilmenti dwar il-proġetti ffinanzjati mill-BERŻ u jipprovdi, fejn
ikun iġġustifikat, deċiżjoni dwar jekk, fl-approvazzjoni
ta’ xi proġett partikolari, il-BERŻ ikunx aġixxa skont
il-politiki rilevanti tiegħu.

3.                      
STIMA TAL-IMPATT FINANZJARJU
TAL-PROPOSTA/TAL-INIZJATTIVA 
3.1.                
Intestatura/i tal-qafas finanzjarju multiannwali u
l-linja/i baġitarja/i tan-nefqa affettwata/i 

·      Linji baġitarji tan-nefqa eżistenti 
Skont l-ordni
tal-intestaturi tal-qafas finanzjarju multiannwali u l-linji baġitarji.
 Intestatura tal-qafas finanzjarju multiannwali || Linja baġitarja || Tip ta’ nefqa || Kontribuzzjoni 
 Numru [Deskrizzjoni………………………...……….] || AD/AMD ([8]) || mill-pajjiżi tal-EFTA[9] || mill-pajjiżi kandidati[10] || minn pajjiżi terzi || skont it-tifsira tal-Artikolu 18(1)(aa) tar-Regolament Finanzjarju 
 4 || - || - || LE || LE || LE || LE 

3.2.                
Impatt stmat fuq in-nefqa
3.2.1.          
Sinteżi tal-impatt stmat fuq in-nefqa

L-aċċettazzjoni min-naħa tal-UE
tat-twessigħ tal-attivitajiet tal-BERŻ għar-reġjun
tan-Nofsinhar u tal-Lvant tal-Mediterran mhi se tkun teħtieġ l-ebda
nefqa operattiva.
 Intestatura tal-qafas finanzjarju multiannwali: || 5 || “Nefqa amministrattiva” 
f’miljuni ta’ Euro (sa tliet ċifri wara l-punt
deċimali)
   ||   ||   || Sena 2011 || Sena 2012 || Sena 2013 || Sena 2014 || Daħħal is-snin kollha meħtieġa biex turi t-tul ta’ żmien tal-impatt (ara l-punt 1.6) || AMMONT TOTALI 
 Direttorat Ġenerali: AFFARIJIET EKONOMIĊI U FINANZJARJI || 
  Riżorsi umani || 0.127 || 0.064 ||   ||   ||   ||   ||   || 0.191 
  Nefqa amministrattiva oħra ||   ||   ||   ||   ||   ||   ||   ||   
 TOTAL TAD-DĠ AFFARIJIET EKONOMIĊI U FINANZJARJI || Approprjazzjonijiet || 0.127 || 0.064 ||   ||   ||   ||   ||   || 0.191 
 TOTAL tal-approprjazzjonijiet taħt l-INTESTATURA 5 tal-qafas finanzjarju multiannwali || (Impenji totali = Ħlasijiet totali) || 0.127 || 0.064 ||   ||   ||   ||   ||   || 0.191 
f’miljuni ta’ Euro (sa tliet ċifri wara l-punt
deċimali)
   ||   ||   || Sena 2011 || Sena 2012 || Sena 2013 || Sena 2014 || Daħħal is-snin kollha meħtieġa biex turi t-tul ta’ żmien tal-impatt (ara l-punt 1.6) || AMMONT TOTALI 
 TOTAL tal-approprjazzjonijiet taħt l-INTESTATURI 1 sa 5 tal-qafas finanzjarju multiannwali || Impenji || 0.127 || 0.064 ||   ||   ||   ||   ||   || 0.191 
 Ħlasijiet || 0.127 || 0.064 ||   ||   ||   ||   ||   || 0.191 

3.2.2.          
Impatt stmat fuq l-approprjazzjonijiet operattivi

–     
ý  Il-proposta/l-inizjattiva ma teħtiġx
l-użu ta’ approprjazzjonijiet operattivi 

3.2.3.          
L-impatt stmat fuq l-approprjazzjonijiet ta’ natura
amministrattiva
3.2.3.1.    
Sommarju 

–     
¨  Il-proposta/l-inizjattiva ma teħtiġx
l-użu ta’ approprjazzjonijiet amministrattivi 
–     
ý  Il-proposta/l-inizjattiva teħtieġ
l-użu ta’ approprjazzjonijiet amministrattivi, kif spjegat hawn taħt:
f’miljuni ta’ Euro
(sa tliet ċifri wara l-punt deċimali)
   || Sena 2011 || Sena 2012 || Sena 2013 || Sena 2014 || Daħħal is-snin kollha meħtieġa biex turi t-tul ta’ żmien tal-impatt (ara l-punt 1.6) || L-AMMONT TOTALI 
 L-INTESTATURA 5 tal-qafas finanzjarju multiannwali ||   ||   ||   ||   ||   ||   ||   ||   
 Riżorsi umani || 0.127 || 0.064 || 0.000 || 0.000 ||   ||   ||   || 0.191 
 Nefqa amministrattiva oħra ||   ||   ||   ||   ||   ||   ||   ||   
 Subtotal tal-INTESTATURA 5 tal-qafas finanzjarju multiannwali || 0.127 || 0.064 || 0.000 || 0.000 ||   ||   ||   || 0.191 
 Riżorsi li jaqgħu barra l-INTESTATURA 5 tal-qafas finanzjarju multiannwali[11] ||   ||   ||   ||   ||   ||   ||   ||   
 Riżorsi umani ||   ||   ||   ||   ||   ||   ||   ||   
 Nefqa amministrattiva oħra ||   ||   ||   ||   ||   ||   ||   ||   
 Subtotal tar-riżorsi li jaqgħu barra l-INTESTATURA 5 tal-qafas finanzjarju multiannwali ||   ||   ||   ||   ||   ||   ||   ||   
 L-AMMONT TOTALI || 0.127 || 0.064 || 0.000 || 0.000 ||   ||   ||   || 0.191 

3.2.3.2.    
 Stima tar-riżorsi
umani meħtieġa 

–     
¨  Il-proposta/l-inizjattiva ma teħtiġx
l-użu ta’ riżorsi umani 
–     
ý  Il-proposta/l-inizjattiva teħtieġ
l-użu ta’ riżorsi umani, kif spjegat hawn taħt:
L-istima għandha tingħata
f’ekwivalenti għall-full-time (jew l-iżjed f’ammont b’ċifra
waħda biss wara l-punt deċimali)
 ||   || Sena 2011 || Sena 2012 || Sena 2013 || Sena 2014 || Daħħal is-snin kollha meħtieġa biex turi t-tul ta’ żmien tal-impatt (ara l-punt 1.6) 
  Karigi previsti fil-pjan ta’ twaqqif (uffiċjali u aġenti temporanji) || 
 || 01 01 01 01 (fil-kwartieri ġenerali u fl-uffiċċji ta’ rappreżentanza tal-Kummissjoni) || 1.0 || 0.5 || 0 || 0 ||   ||   ||   
 || XX 01 01 02 (fid-delegazzjonijiet) ||   ||   ||   ||   ||   ||   ||   
 || XX 01 05 01 (għar-riċerka indiretta) ||   ||   ||   ||   ||   ||   ||   
 || 10 01 05 01 (għar-riċerka diretta) ||   ||   ||   ||   ||   ||   ||   
 ||  Persunal estern (f’ekwivalenti għall-full-time – FTE)[12] || 
 || XX 01 02 01 (AK, INT, ENS mill-“pakkett globali”) ||   ||   ||   ||   ||   ||   ||   
 || XX 01 02 02 (AK, INT, JED, AL u ENS fid-delegazzjonijiet) ||   ||   ||   ||   ||   ||   ||   
 || XX 01 04 yy[13] || fil-Kwartieri ġenerali[14] ||   ||   ||   ||   ||   ||   ||   
 || - fid-delegazzjonijiet ||   ||   ||   ||   ||   ||   ||   
 || XX 01 05 02 (AK, INT, ENS – Riċerka indiretta) ||   ||   ||   ||   ||   ||   ||   
 || 10 01 05 02 (AK, INT, ENS – Riċerka diretta) ||   ||   ||   ||   ||   ||   ||   
 || Linji baġitarji oħrajn (speċifika) ||   ||   ||   ||   ||   ||   ||   
 || L-AMMONT TOTALI || 1.0 || 0.5 || 0 || 0 ||   ||   ||   
Ir-riżorsi umani
meħtieġa se jintlaħqu mill-persunal mid-Direttorat Ġenerali
li huwa diġà assenjat għall-ġestjoni tal-azzjoni u/jew li
diġà ġie spustat fid-Direttorat Ġenerali.
Deskrizzjoni
tal-kompiti li għandhom jitwettqu:
 Uffiċjali u aġenti temporanji || Il-kompiti ewlenin li jirriżultaw mill-proposta huma dawn li ġejjin: - it-tħejjija tal-proposta leġiżlattiva; - is-segwitu tal-proċedura leġiżlattiva mal-Parlament Ewropew u mal-Kunsill; - ir-relazzjonijiet u l-komunikazzjoni mal-mexxejja tal-BERŻ. 
 Persunal estern ||   

3.2.4.          
Kompatibbiltà mal-qafas finanzjarju multiannwali
attwali

–     
ý  Il-proposta/l-inizjattiva hija kompatibbli mal-qafas finanzjarju
multiannwali attwali.
–     
ý Il-proposta hija kompatibbli mal-ipprogrammar
finanzjarju eżistenti. 

3.2.5.          
Kontribuzzjonijiet minn terzi persuni 

–     
ý Il-proposta/l-inizjattiva ma tipprevedix
il-kofinanzjament minn terzi persuni. 

3.3.                
Impatt stmat fuq id-dħul

–     
ý  Il-proposta/l-inizjattiva m’għandha l-ebda impatt finanzjarju
fuq id-dħul.
[1]               Komunikazzjoni Konġunta msejħa “Sħubija
għad-demokrazija u l-prosperità komuni fin-Nofsinhar tal-Mediterran” (COM(2011) 200,
8.3.2011). Il-Kummissjoni u s-Servizz Ewropew għall-Azzjoni Esterna (is-SEAE)
wkoll appoġġaw it-twessigħ tal-mandat tal-BERŻ
għall-pajjiżi ġirien tan-Nofsinhar u tal-Lvant
fil-Komunikazzjoni Konġunta tagħhom imsejħa “Risposti ġodda
għal Viċinat fi trasformazzjoni” (COM(2011) 303, 25.5.2011).
[2]               L-Iżrael ukoll huwa membru tal-BERŻ iżda
mhux mistenni jsir pajjiż ta’ ħidma tal-BERŻ.
[3]               Komunikazzjoni Konġunta msejħa “Sħubija
għad-demokrazija u l-prosperità komuni fin-Nofsinhar tal-Mediterran” (COM(2011) 200,
8.3.2011). Il-Kummissjoni u s-Servizz Ewropew għall-Azzjoni Esterna
(is-SEAE) wkoll appoġġaw it-twessigħ tal-mandat tal-BERŻ
għall-pajjiżi ġirien tan-Nofsinhar u tal-Lvant
fil-Komunikazzjoni Konġunta tagħhom imsejħa “Risposti ġodda
għal Viċinat fi trasformazzjoni” (COM(2011) 303, 25.5.2011).
[4]               ABM: Ġestjoni Bbażata fuq l-Attività (“Activity-Based
Management”) – ABB: Baġit Ibbażat fuq l-Attività (“Activity-Based
Budgeting”).
[5]               Kif imsemmi fl-Artikolu 49(6)(a)
jew (b) tar-Regolament Finanzjarju.
[6]               Id-dettalji dwar il-metodi ta’
ġestjoni u r-referenzi għar-Regolament Finanzjarju jinsabu fuq is-sit
tal-internet tal-baġit (BudgWeb) li ġej: http://www.cc.cec/budg/man/budgmanag/budgmanag_en.html.
[7]               Kif imsemmi fl-Artikolu 185
tar-Regolament Finanzjarju.
[8]               AD = Approprjazzjonijiet
differenzjati/AMD = Approprjazzjonijiet mhux differenzjati.
[9]               EFTA = l-Assoċjazzjoni Ewropea
tal-Kummerċ Ħieles. 
[10]             Il-pajjiżi kandidati u, fejn
ikun applikabbli, il-pajjiżi li huma kandidati potenzjali mill-Balkani
tal-Punent.
[11]             L-assistenza u n-nefqa teknika u/jew
amministrattiva li tappoġġa l-implimentazzjoni tal-programmi tal-UE
u/jew l-azzjonijiet tal-UE (dawk li qabel kienu l-linji “BA”), ir-riċerka
indiretta u r-riċerka diretta.
[12]             AK = aġent kuntrattwali; INT =
persunal tal-aġenzija (“Intérimaire”); JED = espert żgħir
fid-delegazzjonijiet (“Jeune Expert en Délégation”); AL = aġent lokali;
ENS = espert nazzjonali ssekondat. 
[13]             Taħt il-limitu massimu
għall-persunal estern mill-approprjazzjonijiet operattivi (dawk li qabel
kienu l-linji “BA”).
[14]             Essenzjalment għall-Fondi
Strutturali, għall-Fond Agrikolu Ewropew għall-Iżvilupp Rurali
(l-FAEŻR) u għall-Fond Ewropew għas-Sajd (l-FES).